Voormalige Zuma-man praat nou vir RamaphosaVincent Magwenya is as pres. Cyril Ramaphosa se nuwe woordvoerder aangestel. (Foto: Twitter / Presidensie) Vincent Magwenya, ŉ gesoute kommunikasiepraktisyn, sal Woensdag amptelik die leisels as pres. Cyril Ramaphosa se nuwe woordvoerder by Tyrone Seale oorneem. Magwenya was van 2009 tot 2010 ook oudpres. Jacob Zuma se amptelike woordvoerder. Luidens ŉ verklaring van die presidensie het Magwenya omvattende ervaring in onder meer regeringskommunikasie, openbare betrekkinge en uitsaaiwerk. Hy was van 2013 tot 2016 die uitvoerende hoof van die openbarebetrekkinge-agentskap Magna Carta, voor hy die onderneming Conversations Media and Communications op die been gebring het. Magwenya was by dié maatskappy ook die uitvoerende hoof. Hy het voorheen ook vir Standard Bank Africa as kommunikasiedirekteur gewerk. Magwenya het sy loopbaan as uitsaaijoernalis begin en het vir verskeie internasionale en nasionale uitsaaiers soos Reuters, Worldwide Television News, ABC en die SAUK verslag gedoen. “Ek is verheug om Vincent Magwenya by die presidensiële span te verwelkom. Sy ervaring, insig en vermoëns sal ons pogings versterk om die presidensie se werk – van herstel en herbou – deeglik te kommunikeer. “Ek wil my dankbaarheid aan Tyrone Seale uitspreek dat hy die rol as woordvoerder sedert Julie 2020 vervul het. Sy bevoegdheid en toewyding tot die taakspan word wyd erken en waardeer,” sê Ramaphosa. Seale het as woordvoerder waargeneem nadat ŉ tugproses verlede jaar teen Ramaphosa se voormalige woordvoerder, Khusela Diko, ingestel is. Diko het glo versuim om haar finansiële belange te verklaar. Die presidensie het agt maande later aangekondig dat sy nie meer as woordvoerder sal optree nie. Diko is kort voor die tugproses met spesiale verlof nadat sy en haar man, Thandisizwe Diko, hulself midde-in ŉ storm oor die toekenning van ŉ Covid-19-tender bevind het. Die omstredenheid hou verband met ŉ tender wat die Gautengse gesondheidsdepartement vir persoonlike beskermingstoerusting aan Royal Bhaca Projects toegeken en toe gekanselleer het.